**ДО**

**МИНИСТЕРСКИЯ СЪВЕТ**

**ДОКЛАД**

**от Христо Алексиев –** *заместник министър-председател по икономическите политики и министър на транспорта и съобщенията*

**Относно**: *проект на Постановление на Министерския съвет* *за изменение и допълнение на Устройствения правилник на Държавния авиационен оператор и проект на Разпореждане на Министерския съвет за прекратяване на еднолично акционерно дружество с държавно участие в капитала „България Хели Мед Сървиз“ ЕАД*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския:

**(а) проект на Постановление на Министерския съвет за изменение и допълнение на Устройствения правилник на Държавния авиационен оператор (предвижда се възлагане на Държавния авиационен оператор да извършва услуга от общ икономически интерес – полети за осигуряване на въздушен транспорт за нуждите на спешната медицинска помощ,** организирана от държавата при условията и по реда на Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета от авиационен оператор със свидетелство за авиационен оператор и SPA.HEMS одобрение, издадено от главния директор на Главна дирекция „Гражданска въздухоплавателна администрация“, на територията на Република България);

 **(в) проект на Разпореждане на Министерския съвет за прекратяване на еднолично акционерно дружество с държавно участие в капитала „България Хели Мед Сървиз“ ЕАД.**

Мотивите за предлаганите проекти на актове са следните:

Държавният авиационен оператор е юридическо лице, второстепенен разпоредител с бюджет към министъра на транспорта и съобщенията. На Държавния авиационен оператор е възложено изпълнението на полетите със специално предназначение така, както последните са посочени в чл. 64б от Закона за гражданското въздухоплаване. За Държавния авиационен оператор не са прилагат разпоредбите на Закона за администрацията. Държавният авиационен оператор притежава свидетелство за авиационен оператор, което удостоверява правото да извършва полети. В течение на годините, Държавният авиационен оператор концентрира сериозен технически и човешки потенциал, което му дава не само възможността да гарантира безопасността и сигурността на изпълняваните полети, но предпоставя и изпълнението на други задачи, възложени от публичната власт, извън полетите със специално предназначение.

Необходимо е да бъдат обединени възможностите (технически, финансови и правни такива), за да се гарантира максимално бързо стартиране на проекта на спешната медицинска помощ по въздуха в частта на транспорта, а именно – полетите за осигуряване на въздушен транспорт за нуждите на спешната медицинска помощ. Държавният авиационен оператор е съществуващ авиационен оператор, притежаващ добре развита структура в административно, организационно и логистично отношение. Има натрупан сериозен дългогодишен опит в безопасната летателна експлоатация на различни типове въздухоплавателни средства. Със своите самолети и хеликоптери, той и към момента може да изпълнява определени полети за нуждите на МЗ (air ambulance). Прибавяйки към своя флот хеликоптери за спешна медицинска помощ, с много по-малки разходи на публични средства, ресурси и персонал, ДАО може успешно да изпълнява зададените функции по HEMS, в сравнение с нов оператор, започвайки своето изграждане отначало.

На следващо място – изминалите месеци от създаването на търговското дружество „България Хели Мед Сървиз“ ЕАД, на когото е възложено извършването на услуга от общ икономически интерес – полети за осигуряване на въздушен транспорт за нуждите на спешната медицинска помощ, не дават оптимистична перспектива за реализацията на този изключително важен за държавата и обществото проект.

Посочените факти, както и съображенията за постигане на безопасност, оперативна съвместимост и повишена ефективност, показват необходимостта посочената дейност да бъде възложена на действащ и разпознаваем авиационен оператор, с изградена административна структура и капацитет, чиято дейност следва да бъде надградена с необходимите сертификати и одобрения за извършване на полети за осигуряване на въздушен транспорт за нуждите на спешната медицинска помощ.

За възлагане на посочената дейност на Държавния авиационен оператор е необходимо приемането на предложения проект на Постановление на Министерския съвет за изменение и допълнение на Устройствения правилник на Държавния авиационен оператор, в съответствие с Решение на Комисията от 20 декември 2011 г. относно прилагането на чл. 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7 от 11 януари 2012 г.),

Актовете на Европейската комисия (Решение на Комисията от 20 декември 2011 година относно прилагането на член 106, параграф 2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес), както и подкрепящите документи, включително, но не само Работният документ на Службите на Комисията – Ръководство за прилагането на правилата на Европейския съюз в областта на държавната помощ, обществените поръчки и вътрешния пазар към услугите от общ икономически интерес, и по-специално към социалните услуги от общ интерес, определят посочената дейност (полети за осигуряване на въздушен транспорт за нуждите на спешната медицинска помощ), като „икономическа“. В тази връзка, също според посочените актове, статутът на предприятието, съгласно националното законодателство не е решаващ. Европейското право в областта на конкуренцията влага различен смисъл в понятието „предприятие“ от традиционното търговско-правно схващане. В тази връзка „предприятие“ е всеки субект, който извършва икономическа дейност, независимо от неговата правноорганизационна форма. Последното важи и за юридическо лице, което според националното законодателство принадлежи към публичната администрация.  Това е причината за възприемане на подхода на Държавния авиационен оператор да се възложи извършване на услуга от общ икономически интерес по смисъла на Решението. Целта е да бъде постигнато пълно съответствие на правилата на Европейския съюз в областта на конкуренцията и да бъде гарантирана устойчивостта на тази част от този важен проект. В тази връзка проектът на постановление съдържа необходимото позоваване на съответно приложимите актове на правото на Европейския съюз и създаване на нужните разпоредби за гарантиране на целяната устойчивост.

С оглед на развитие на обществените отношения и с цел да бъдат своевременно отразени потребностите на обществото, проектът на постановление предвижда възможността Държавният авиационен оператор да извършва и други услуги, свързани с транспорт по въздух. За последните изрично е посочено, че не се прилагат изискванията и условията за извършване на възложената услуга от общ икономически интерес, а именно – полети за осигуряване на въздушен транспорт за нуждите на спешната медицинска помощ.

Възприетият правно-технически подход, е дейността да бъде възложена на Държавния авиационен оператор чрез изменение и допълнение в Устройствения правилник на Държавния авиационен оператор. Така ще бъде постигната системност при определяне на дейността на последния, ясна и видима проследимост на начина на организация на работа, включително и на финансирането от държавния бюджет. Извършеният анализ показва, че не е необходимо изменение в Закона за гражданското въздухоплаване.

Като резултат от възлагането на посочената дейност на Държавния авиационен оператор, се предлага и проекта на Разпореждане на Министерския съвет за прекратяване на еднолично акционерно дружество с държавно участие в капитала „България Хели Мед Сървиз“ ЕАД.

Предвид изложеното, предлагам Министерският съвет да приеме предложените проекти на актове.

**С уважение,**

**Христо Алексиев**

*Заместник министър-председател по икономическите политики и*

*министър на транспорта и съобщенията*